Bibliotheca
Bibliotheca (a Graeco βιβλιοθήκη) vel librarium plerumque est aedificium ubi libri conservantur et a frequentatoribus legi possunt. Bibliotheca antiquitate praeclarissima fuit Bibliotheca Alexandrina in Aegypto. Romae bibliotheca in porticu Octaviae ad usum civium iussu sive Augusti principis sive sororis Octaviae inter annos 23 et 11 a.C.n. constituta est. Bibliotheca Apollinis Palatini Romae fuit. Atheniensibus imperator Hadrianus magnam bibliothecam donavit.